《长庚绍兴十九年七月十九日尝游阳华后十有二年复以是月是日从乡曲诸公再到岩下感今追昔因成十韵》
宋代·李长庚

阳华近七里，不到馀十年。乃知声名锁，能障山水缘。

今日与邻曲，胜游追斜川。瘦藤穿荦确，一叶弄潺湲。

岩扃隐翠竹，梵宇净青莲。一笑蹑飞虹，毛骨清欲仙。

婆娑宝璎珞，放浪玉壶天。曲肱卧盘石，涤耳听流泉。

片云飞雨来，更觉秋凛然。酒尽与归去，千林昏暝烟。

作者简介：宋道州江华人，一作宁远人。高宗绍兴二十四年进士。历官五十年，仕至朝议大夫。廉洁自守，不事生产，惟积书数千卷。卒年八十六。有《冰壶集》。